ET Euroopa Liidu Teataja C 224/115

Euroopa Majandus- ja Sotsiaalkomitee Arvamus teemal „Ettepanek: Euroopa Parlamendi ja nõukogu otsus, millega muudetakse otsust nr 1720/2006/EÜ, millega luuakse tegevusprogramm elukestva õppe alal”

KOM(2008) 61 lõplik — 2008/0025 (COD)

(2008/C 224/26)

6. märtsil 2008 otsustas nõukogu vastavalt EÜ asutamislepingu artiklile 262 konsulteerida Euroopa Majandus- ja Sotsiaalkomiteega järgmises küsimuses:

„Tegevusprogramm elukestva õppe alal”

Asjaomase töö ettevalmistamise eest vastutava tööhõive, sotsiaalküsimuste ja kodakondsuse sektsiooni arvamus võeti vastu 7. mail 2008. Raportöör oli An Le Nouail Marlière.

Euroopa Majandus- ja Sotsiaalkomitee võttis täiskogu 445. istungjärgul 28.–29. mail 2008 (29. mai istungil) vastu järgmise arvamuse. Poolt hääletas 80 liiget ja vastu hääletas 1 liige.

1. Järeldused

1.1 Komitee toetab algatust, kiidab esitatud ettepaneku heaks ja soovitab komisjonil sellesse lisada oma kohustus teavitada otsuse 1720/2006/EÜ muudetud artikli 9 lõike 1 punkti a kohaselt vastu võetud kõikidest otsustest viivitamata programmi komiteed ja Euroopa Parlamenti.

2. Mitmeaastaste programmide raames antavate toetuste eraldamise korra lihtsustamine

2.1 Ettepanek on kooskõlas nelja ettepanekuga, mille eesmärk on muuta paindlikumaks väiksemahuliste toetuste andmise korda, mis on kehtestatud neljas mitmeaastases programmis ajavahemikuks 2007–2013: — programm „Aktiivsed noored”; — programm „Kultuur”; — programm „Kodanike Euroopa” ja — käesolevas dokumendis käsitletav programm „Tegevusprogramm elukestva õppe alal”.

2.2 Kooskõlas EÜ asutamislepingu artikliga 202 komiteemenetluse kasutamise kohta delegeerib nõukogu teatavad nõukogu ja Euroopa Parlamendi poolt kaasotsustamismenetluse teel vastu võetud õigusaktide rakendusvolitused komisjonile, keda abistab üksnes liikmesriikide esindajatest koosnev ja komisjoni eesistumisel tegutsev programmi komitee. Kõnealuste kaasotsustamismenetluse teel vastu võetud õigusaktide elluviimisel konsulteeritakse Euroopa Parlamendiga. Komitee märgib, et eelnimetatud nelja programmi väljatöötamise ajal oli seadusandja kavatsus see, et komiteemenetlust (korralduskomitee menetlus kvalifitseeritud häälteenamust kasutades) rakendataks üksnes nende otsuste puhul, mis puudutavad suurte toetussummade eraldamist (üle 1 000 000 euro mitmepoolsete projektide ja võrgustike puhul) või poliitiliselt tundlikke valikuid (poliitikaalane koostöö ja innovatsioon).

2.3 Komisjon võttis kohustuse teavitada programmi komiteed ja Euroopa Parlamenti viivitamata kõikidest valikuotsustest, mille puhul korralduskomitee menetlust ei kohaldata. Kõnealune institutsioonidevaheline kokkulepe esitati komisjoni deklaratsioonis nõukogule ja Euroopa Parlamendile.

2.4 Otsuses 1720/2006/EÜ ei ole aga seadusandja kavatsusi täpselt edasi antud. Selles nähakse ette, et kõikide toetatavate projektide väljavalimist ja väiksemahulise toetuse eraldamist puudutavate otsuste puhul kasutatakse komiteemenetluse raames ette nähtud nõuandemenetlust.

2.5 Programmi komitee ja Euroopa Parlamendiga konsulteerimine seisneb valikuotsuste esitamises programmi komiteele, tema seisukohtade arvessevõtmises ja nende edastamises parlamendile, kes peab teavitama komisjoni oma heakskiidust. Kirjeldatud konsulteerimise ja kirjalike vastuste vahetamise menetlus põhjustab suuri viivitusi toetuste eraldamisel ja võib seada mitmed projektid küsimärgi alla ning vähendada iga-aastaste programmide tõhusust.

2.6 Seni on komisjon, programmi komitee ja Euroopa Parlament leidnud iga juhtumi puhul eraldi lahenduse, et lühendada aega, mis komisjonil kulub valikuotsuste läbivaatamiseks toetuste eraldamise menetluses.

2.7 Komisjon on siiski seisukohal, et selliste ajutiste lahenduste kasutamist ei tuleks jätkata, ja teeb ettepaneku muuta kõnealuste programmide koostamisel kehtinud korda. Tuleks kaotada kohustus käsitleda nõuandemenetluse korras väikeste toetussummade eraldamise otsuseid ning lubada komisjonil võtta toetuste eraldamise otsused vastu ilma komiteega konsulteerimata ja asendada praegune menetlus pelgalt teavitamismenetlusega.

3. Üldised märkused

3.1 Ettepanekud peaksid aitama parandada nelja hariduse, noorsoo ja kultuuri valdkonda jääva mitmeaastase programmi toimimist.

3.2 Varasemates arvamustes on komitee kutsunud komisjoni üles lihtsustama toetuse saamiseks projektide esitajate juurdepääsu programmidele ja toetustele ning lähenema liikmesriikidele, et innustada neid iga-aastaste suuniste väljatöötamisel konsulteerima asjaomaste organisatsioonidega, lühendada toetuste eraldamiseks kuluvat aega ning vältida raskusi projektide elluviimisel, näiteks pikkade viivituste näol, mistõttu liiga kaua enne projekti elluviimist korraldatud teostatavusuuringud jõuavad juba aeguda.

4. Konkreetsed märkused

Käsitletava otsuse seletuskirja punktidele 9, 11, 15 ja 17 viidates soovitab komitee, et silmas pidades läbipaistvust, head valitsemistava ja avalikku teavet oleks hea, kui komisjon veelkord kinnitaks enda võetud kohustust teavitada otsuse 1720/2006/EÜ artikli 9 muudetud lõike 1a kohaselt vastu võetud kõikidest otsustest viivitamata programmi komiteed ja Euroopa Parlamenti.

Komitee soovitab muuta artikli 9 uut punkti 1a järgmiselt: „Kui komisjon võtab käesoleva otsuse kohaselt vastu otsuse selliste meetmete toetamiseks, mida ei ole nimetatud lõikes 1, teeb ta seda ilma komitee abita ning teavitab sellest viivitamata programmi komiteed ja Euroopa Parlamenti”.

Komitee märgib, et komisjon ei paku kõnealust täiendust välja, sest leiab, et selle tulemusel muutuks ettepanek sedavõrd, et ei oleks enam täpses vastavuses EÜ asutamislepingu artiklis 202 sätestatud komiteemenetluse korraga, ning et käsitletava otsuse seletuskiri on piisavalt siduv.